招子高二十二韵兼簡常甫世弼
作者：黄庭堅
朝代：宋

paragraphs: 我行向厭次，夏扇日在摇。
甘瓜未除壟，高柳尚鳴蜩。
駕言聊攝歸，飛霜曉封條。
負薪泣裘褐，公子御狐貂。
歲月坐晼晚，鬢顔颯然凋。
道德千古事，斯文非一朝。
往者我不及，後生多見超。
吾黨二三子，士林聳孤標。
小謝抱周易，忘言獨參寥。
崔郎楚左史，二典考舜堯。
王生風雅學，談辯秋江潮。
灑筆驚有司，小敵謂可驕。
安知摴蒱局，臨關敗三梟。
三生數步隔，屢赴茗碗邀。
小謝殊未來，我覺百里遙。
問之憂菽水，心慮極無聊。
父憐母不訶，日以濁酒澆。
此道如鼎實，念子羹未調。
古來有親養，回也樂一瓢。
不田鶉生宎，在物乃爲妖。
吾言有師承，可信如斗杓。
詩以解子憂，亦用當子招。